Koljander-koljander so deur die bos … - Jou Gesin | Solidariteit WêreldJou Gesin | Solidariteit Wêreld
Tuis › 2016-ontspanning › Koljander-koljander so deur die bos …
Vrydag | 15 Januarie | 2016
Die wete dat die somer maande lank duur, is vir sommiges 'n wonderlike vooruitsig. Maar enige ouer weet om jou kind vir soveel weke besig te hou, is nie 'n maklike taak nie.
Annemie Lombard, 'n skrywer, sê sy het 'n plan: Outydse speletjies wat kinders buite of binne kan speel en ure besig hou en vermaak. Sy het 'n paar uit haar kinderjare opgediep en deel dit graag.
Al die maatjies sit in 'n donker kamer. Terwyl die "nagwag" buite wag, kies elkeen 'n nommer. Sodra die lig aangesit word, kom die nagwag die kamer binne en sê: "Die nagwag is hier en die klok slaan 5! Is hier 'n nommer 5?" Nommer 5 moet sy teenwoordigheid aandui met 'n klop. Die nagwag gee dan vir nommer 5 'n opdrag, soos: "Brul soos 'n leeu" of "Piep soos 'n muis". Die nagwag moet raai wie die geluid maak. Sodra iemand uitgevang word, is hulle die nagwag.
2. Adam en Eva
Dit word in die swembad gespeel. Die soeker moet sy oë toe hou en sy maatjies vind. Die soeker skree "Adam", waarna die wegkruipers moet antwoord "Eva!" Die soeker kan dan die stemme volg en die wegkruipers probeer vind.
3. Wolf wolf
Almal stap in 'n ry agter die "wolf". Elkeen kry 'n beurt om te vra: "Wolf, Wolf, hoe laat is dit?" Die wolf kan dan antwoord met 'n tyd. Sodra die wolf "Etenstyd!" skree, moet almal weghardloop. As die wolf jou vang, is jy die nuwe wolf.
Die blikaspaai is 'n blikkie met klippies in. Speler A plaas die blikkie in 'n sirkel en tel dan tot by tien terwyl die ander kinders wegkruip. Sodra hy jou vind, skree hy: "Blikaspaai vir (persoon se naam)". Speler A moet dan terughardloop na die sirkel, die blikkie skop en "blikaspaai" skree. Die ander wegkruipers weet dan hulle moet nuwe wegkruipplekke kry. Die persoon wat gevind is, moet eers die blikkie met klippies in die sirkel terugsit voor hy weer iemand kan begin soek.
5. Koljander koljander
Twee kinders staan oorkant mekaar en maak 'n boog met hulle arms. Al die ander moet onder die boog deurbeweeg terwyl daar gesing word: "Koljander koljander so deur die bos". Die laaste lirieke is "die laaste een se kop word afgekap", waarna die boog (arms) gesak word en 'n deelnemer vasgekeer word. Al die deelnemers moet so vinnig as moontlik beweeg sodat hulle "koppe nie afgekap" word nie.
Al die maatjies sit in 'n kring, hande agter die rug gevou. Speler A hardloop om die kring en gooi 'n klippie in iemand se hand. Sodra die klippie jou hand raak, moet jy vinnig om die kring hardloop en weer op jou plek sit, voordat Speler A jou plek inneem. As dit gebeur, moet jy in die middel gaan sit as die vroteier tot die volgende maatjie uitgevang word.
7. Blok myself
Die speletjie werk amper soos wegkruipertjie. Speler A tel tot by honderd terwyl al die maatjies wegkruip. Terwyl Speler A soek, moet jy probeer om ongemerk terug te hardloop na die tuisbasis. Sodra jy daar kom, skree jy: "Blok myself!" As speler A jou egter gewaar voor jy die basis bereik, moet hy skree "Blok jou" en dan is jy die nuwe soeker.
Twee maatjies gooi 'n bal vir mekaar terwyl 'n derde maatjie in die middel tussen die twee staan. Die middelman moet probeer om die bal te vang. Sodra hy dit regkry, word die persoon wie se gooi hy onderskep het die middelmannetjie.
Almal sit in 'n kring. Die eerste persoon fluister 'n boodskap in die volgende persoon se oor. Só moet die boodskap al fluisterend oorgedra word, totdat dit die eerste persoon weer bereik. Die uiteindelike boodskap word dan met die oorspronklike ene vergelyk.
Die reëls verskil maar dit is basies soos tennis wat met die handpalm in plaas van 'n raket gespeel word.